Krag aan buurlande, bemagtiging, regstellende aksie dwing Eskom op knieë – VF Plus(Foto: pixabay) Die VF Plus het Suid-Afrika se voortgesette kragkrisis voor die deur van kraglewering aan buurstate soos Zambië en Zimbabwe ten koste van Suid-Afrika, korrupsie onder die vaandel van swart ekonomiese bemagtiging (SEB) en onbevoegde amptenare wat die gevolg van regstellende aksie (RA) is, gelê. André de Ruyter, hoof van Eskom, het Dinsdag ontken dat die land se kragnetwerk op die rand van ineenstorting is nadat Suid-Afrikaners nou weer dae lank aan beurtkrag onderwerp word. Fase 3-beurtkrag geld sedert 05:00 nadat dit van fase 4 afgeskaal is. Dit sal na verwagting tot die naweek voortduur. De Ruyter het ook verwys na ŉ “dooie perd” om Eskom te beskryf. Dr. Pieter Groenewald, leier van die VF Plus, sê dié beeldspraak wys in watter haglike toestand die kragvoorsiener tans is. “In De Ruyter se verduideliking oor probleme by Eskom vanmiddag is dit duidelik gemaak hoe Suid-Afrika feitlik tot stilstand kom om buurlande aan die gang te hou terwyl die land se kragnetwerk oor ’n wye front besig is om in duie te stort,” sê Groenewald. “Die lys probleme wat genoem is, is tekenend van dié van ŉ organisasie in totale verval: Van wye, algemene onderhoudsprobleme, ŉ tekort aan diesel, onbeskikbare onderdele tot onbekwame personeel aan wie die onlangse ontploffing by die Medupi-kragsentrale toegeskryf word.” Hy sê dit is onaanvaarbaar dat hoë poste van kritieke belang enigsins toevertrou word aan onkundige regstellende aksie-aanstellings. Die VF Plus waarsku jare al teen die gevare en nadele van swart ekonomiese bemagtiging (SEB) en regstellende aksie wat by instellings toegepas word en Groenewald sê dit dien as bewys dat hierdie waarskuwings nie sonder rede was nie. Groenewald sê ŉ verdere gevolg van SEB is die aanstelling van kontrakteurs wat op selfverryking ingestel is en waar gelaaide pryse vir swak onderdele en onbevoegdheid aan die orde van die dag is. Enkele voorbeelde is die aankoop van buisligte teen R900 elk wat skaars R63 sou kos by ’n ysterware-winkel, melk wat teen R56 per liter aangekoop is en besems teen R280 000 elk. Dit is hoe SEB in die praktyk daar uitsien. “Suid-Afrika kan nie langer hierdie soort geïnstitusionaliseerde korrupsie en bedrog onder die dekmantel van SEB bekostig nie. Dit dien bloot as verryking van enkele kaders ten koste van al die land se inwoners.” Groenewald sê pres. Cyril Ramaphosa moet die volle verantwoordelikheid vir die situasie by Eskom aanvaar. “Hy het voorheen misluk met ŉ volhoubare regrukplan waarvoor hy aangestel is en as president faal hy nou weer om Eskom reg te ruk.” Die VF Plus sê die kragonderbrekings het ŉ enorme uitwerking op sake-ondernemings wat reeds in ŉ krisis verkeer weens die Covid-19-inperkingsmaatreëls, en dit raak ook alle leerlinge wat moet studeer vir hul eindeksamen. “Die deur moet nou ten volle geopen word vir alternatiewe kragverskaffers om in die land se kragnetwerk te belê. Weens ANC-ideologie is dit tot nou toe van die hand gewys. “Eindelik sal Eskom net reggeruk kan word deur onmiddellike privatisering. Die ANC het reeds gewys hy is nie bereid om weg te beweeg van skadelike beleid soos SEB en regstellende aksie nie, en terwyl dit van toepassing is, sal Eskom ŉ dooie perd bly.”